
  Forord


  Helsekompetanse er den norske oversettelsen av det opprinnelig engelske begrepet health literacy, som dreier seg om i hvilken grad man har tilgang til og kan forstå helseinformasjon, og kritisk vurdere og bruke den og helsetjenester på måter som fremmer og opprett­holder god helse og velvære for en selv og dem man har relasjon til og omgås med. Helse­kompetanse fordrer derfor kunnskap om, ferdigheter i og holdninger til helse som erverves og utvikles ved daglige aktiviteter, opplæring, undervisning og sosiale inter­aksjoner, på tvers av generasjoner og gjennom hele livsløpet.


  Undersøkelser har imidlertid vist at helsekompetanse kan variere mye blant individer – og faktisk være lav hos mange i ulike settinger, for eksempel blant pasienter med forskjellige sykdommer og lidelser, men også i den generelle befolkningen. Samtidig foregår det en betydelig endring henimot å ville benytte digitale kommunikasjonsformer mellom individ, helsevesen og helsepersonell. Dette kan være utfordrende for mange som trenger helsehjelp, noe som har ført til at helsepersonell, helseinstitusjoner og helsemyndigheter har innsett betydningen av å justere innhold, form, kommunikasjonskanaler og organisering av helsetilbud, helseinformasjon og helsekommunikasjon til enkeltindivider med lav helsekompetanse. Å ha et kultursensitivt perspektiv på helsekommunikasjonen er også viktig i denne sammenhengen.


  Undervisning om og opplæring for økt helsekompetanse er også blitt et viktig tema både for skole, utdanninger og helseinstitusjoner. Helsekompetanse er dessuten et omfattende forskningsfelt nasjonalt og internasjonalt, der teoretisk rammeverk og målemetoder fortsatt er under utvikling.


  Denne boken, som er den første i sitt slag her i Norge, omhandler mange aspekter av helsekompetanse, både teoretiske, historiske, kontekstuelle og forskningsmetodiske, og presenterer resultater fra en rekke nasjonale og internasjonale studier.


  Målgrupper for boken er studenter i høyere utdanning på alle nivåer, både bachelor, master og ph.d., dessuten også helsepersonell, personer som driver pasientopplæring og helsekommunikasjon overfor ulike målgrupper i samfunnet, samt ansatte i offentlige helse­myndigheter, som for eksempel Helsedirektoratet og Helse- og omsorgsdepartementet.


  Boken inneholder dessuten kapitler som omtaler eksempler på hvordan man kan kartlegge helsekompetanse, forskningsmetodikk og datanalyse som også kan være anvendbare i andre sammenhenger enn innen helseforskning. Bokens mangfoldige temaer kan forhåpentligvis inspirere leserne til selv å utføre videre forskning innen helsekompetansefeltet.


  Forfatterne til kapitlene i denne boken kommer fra flere universiteter, høgskoler og institusjoner i Norge. Majoriteten har doktorgrad samt betydelig innsikt og forskningserfaring i helsekompetansefeltet. Felles for de fleste av kapittelforfatterne er at de er medlemmer i det norske nettverket for forskning på helsekompetanse, kalt HELINOR. Forfattersamarbeidet mellom disse medlemmene i HELINOR har vært viktig for å gi boken temavariasjon, vitenskapelig innholdskvalitet og oversiktlig struktur.


  Betydningen av boken gjenspeiler seg i anbefalingene som den har mottatt fra to sentrale kapasiteter innen helsekompetanseforskning; Kristine Sørensen (ph.d) fra Danmark, som er president for The International Health Literacy Association, og professor Richard Osborne fra Australia. Dessuten har dr.med. og direktør ved Helsedirektoratet, Bjørn Guldvog, også gitt sin støtte.


  Boken er inndelt i fire deler: Introduksjon til Helsekompetanse som fagfelt; Helsekompetanse i et mangfoldig samfunn; Intervensjoner/tiltak for å fremme helsekompetanse; Helsekompetansevennlige helsetjenester og utdanning. Delene inneholder mellom fem til ni kapitler. Hvert kapittel har med noen refleksjonsoppgaver om det beskrevne. Til slutt i hvert kapittel følger en referanseliste. Bakerst i boken finnes en forfatterbiografi.


  God lesning!


  Oslo 19.02.2024


  Sølvi Helseth, Kjell Sverre Pettersen og Astrid Klopstad Wahl


  Redaktører


  Hvorfor lese denne boken?


  This book is a testament to the visionary thinking and collaborative research of outstanding Norwegian teams over the past decade. The book makes a systematic multi-sector contribution to global health literacy development. Over the past decade I have observed policymakers and practitioners across six continents come to find, understand, appraise and use health literacy thinking to improve the quality and impact of their research and practice. This book shows Norway’s rapid advancement and the country researchers and practitioners’ readiness to seriously tackle health and equity and to leave no one behind through their health literacy development competencies.


  Putting the work of the Norwegian scientists in context, we see that in most countries, health literacy is either unknown or not useful to the great majority of public health practitioners and policymakers. This is not the case in Norway. Over the past decade, through concerted efforts to publish useful and high-quality clinical and public health research, Norwegian teams have generated a thriving research and practice culture to produce cutting edge research across fields. The editors of this book have published a wide range of studies and mentored many colleagues and students to ensure the sustainability of this human-rights based scientific vision.


  In this book, the breadth and depth of topics is astonishing. Importantly, the Norwegian teams have pushed the theory and practice of health literacy to a higher level and thereby raised global standards. Norwegian researchers have gone well beyond simplistic measurement of health literacy and have advanced and tested the use of health literacy to undertake real world interventions and change outcomes for people who are often left behind. Some of their work includes WHO National Health Literacy Demonstration Projects. As a result, per capita, Norway has become one of the most health literacy research active countries in the world, second only to Denmark (global HLQ database).


  With the breadth and depth of thinking and real-world impacts presented in this book, there will be an accelerated increase in impactful health literacy research, increased research and policy capacity, and buckets of inspiration for other countries.


  Richard H Osborne, BSc, ph.d.


  – Distinguished Professor of Health Sciences, School of Health Sciences and Director at Centre for Global Health and Equity, Swinburne University of Technology, Australia


  – Adviser to the World Health Organization (WHO)


  ***


  Der er en øget interesse for at styrke befolkningens sundhedskompetence i Norden og globalt. På trods af, at de nordiske lande er blandt de bedste i verden, når det kommer til velfærd, så har ny forskning vist, at sundhedskompetencer er vigtige for at skabe bedre sundhed og trivsel, ikke mindst blandt grupper, der er særligt udsatte. Norge er blandt de førende lande, der ønsker at gøre en forskel - politisk og i praksis. Men politiske målsætninger er ikke nok. Det skal følges op med handling. Denne bog kan bidrage til at styrke udviklingen. Der er brug for at sundhedsprofessionelle får øget deres kendskab til sundhedskompetencers betydning for borgere og patienter og ikke mindst den omstilling, der er behov for at designe services i sundheds- og social-sektoren på en måde, der støtter borgernes behov. Det kræver nye indsigter og mod at ændre status quo. Sundhedskompetence bør integreres som et fag-område i alle sundheds- og social uddannelser, så det sikres at information og kommunikation er tydelig, tidssvarende og målrettet borgernes viden, færdigheder og livsverden. Sundhedskompetencer er tæt knyttet til livsværdier og kulturelle baggrunde. Sundhedskompetencer er også vigtige, når det gælder brug af sundhedsvæsenets ydelser og services. Vi er alle ansvarlige for en bæredygtig fremtid, hvor befolkningen får mulighed for at udvikle deres potentiale med udgangspunkt i god risiko- og sundhedsformidling samt muigheder for behandling, når det er nødvendigt. I en evig foranderlig verden, der er kompleks og uigennemsigtig, er det vigtigt at øge befolkningens evne til at finde, forstå, vurdere og anvende information, der kan styrke deres sundhed og trivsel. Ligeså, er det vigtigt at sundhedsvæsenet forbliver tilgængelig for alle og dermed bliver tilrettelagt på en måde, der hensyn til borgernes sundhedskompetencer. Denne bog kan hjælpe alle på vej, der vil styrke deres faglighed og gøre en forskel.


  Kristine Sørensen, Medical studies, BSC, MSc, ph.d.


  – Advisor for WHO, EU, ECDC, the European Parliament and Council of Europe.


  – President of the International Health Literacy Association.


  – The executive chair of Health Literacy Europe.


  ***


  Helsekompetanse har fått økt oppmerksomhet både nasjonalt og internasjonalt de siste årene. Dette har betydning for myndighetenes arbeid med likeverdige helsetjenester, bærekraftig ressursbruk, helsefremmende og forebyggende helsearbeid, behandling av kroniske sykdommer og reduksjon av sosiale helseforskjeller.


  I 2019 gjennomførte Helsedirektoratet den nasjonale kartleggingsundersøkelsen HLS19 i samarbeid med WHO for å måle befolkningens helsekompetanse. Resultatene viser behovet for å styrke befolkningens helsekompetanse gjennom ulike tiltak rettet mot både enkeltpersoner og systemer.


  Helse- og omsorgsdepartementet ga Helsedirektoratet i oppdrag å implementere den nasjonale strategien for økt helsekompetanse i befolkningen. Dette inkluderte å utvikle nye kompetanse- og læringsmål i RETHOS. En lærebok om helsekompetanse vil bidra til å sikre at fremtidig sosial- og helsepersonell har nødvendig kunnskap om målgruppers helsekompetanse i møte med den offentlige tjenesten.


  Boken belyser behovet for helsekompetanse gjennom ulike helsekontekster og livsfaser, samtidig som den tar hensyn til den økende digitale transformasjonen i samfunnet. Dette er viktig kunnskap for sosial- og helsepersonell med direkte pasientkontakt, samt andre som jobber med folkehelse og tjenesteutvikling.


  God lesning!


  Helsedirektør, dr. med. Bjørn Guldvog

    Introduksjon til Helsekompetanse som fagfelt

  


  Kapittel 1


  Hva er helsekompetanse?


  Astrid K. Wahl Sølvi Helseth Kjell Sverre Pettersen


  Helsekompetanse handler om personers evne til å finne, forstå, vurdere og anvende helseinformasjon. Begrepet helsekompetanse er den norske versjonen av det engelske begrepet Health Literacy. Helsekompetanse er viktig for den enkelte person for å kunne håndtere egen helse samt navigere i helsesystemet. Men det er også viktig for helsevesenet for at de skal kunne organisere og tilby gode tjenester, og for samfunnet generelt for å sikre god helse og livskvalitet for sine innbyggere. I dette kapittelet vil det redegjøres for hva helsekompetanse er, betydningen av den, historien bak begrepet og modeller og teorier som har utviklet seg gjennom de siste tjue årene. Til slutt i kapittelet vil vi rette søkelyset fremover og reflektere rundt fremtidige utfordringer og behov spesielt innenfor forskning på helsekompetanse.


  I Norge ble helsekompetanse for alvor satt på kartet strategisk og politisk i 2018. Helse- og Omsorgsdepartementet lanserte da en nasjonal strategi for å øke helsekompetansen i befolkningen, og det ble i den forbindelse gjort en kartlegging av befolkningens helsekompetanse (1, 2). Begrepet helsekompetanse er fra 2018 den offisielle norske versjonen av begrepet Health Literacy med følgende definisjon:


  Helsekompetanse er personers evne til å finne, forstå, vurdere og anvende helseinformasjon for å kunne treffe kunnskapsbaserte beslutninger relatert til egen helse. Det gjelder både beslutninger knyttet til livsstilsvalg, sykdomsforebyggende tiltak, egenmestring av sykdom og bruk av helse- og omsorgstjenesten (1, s. 5).


  Den nasjonale strategien peker på at helsekompetanse er viktig for at individet skal kunne håndtere egen helse, enten de har behov for pleie og omsorg, har økt risiko for å utvikle sykdom eller de skal opprettholde god helse og livskvalitet (ibid.). Det betyr at den individuelle helsekompetansen vil variere med den enkeltes erfaringer og hvilken sammenheng han eller hun befinner seg i. Vi vil si at den er kontekstavhengig og videre at den kan utvikles over tid. Utvikling av helsekompetanse må forstås i et livsløpsperspektiv, der erfaringer, formell og uformell læring, interaksjon med sosiale omgivelser og påvirkning fra ulike medier og myndigheter vil tilsammen kunne bidra (3).


  For at mennesker med ulik erfaringsbakgrunn skal kunne tilegne seg informasjon om helse, er også måten helseinformasjon presenteres på av avgjørende betydning. Her hviler det et stort ansvar på helsemyndigheter, utdanningsinstitusjoner, helseorganisasjoner og ansatte i helsesektoren for å gjøre informasjon om helse tilgjengelig for befolkning og brukere som har ulik evne til å håndtere og nyttiggjøre seg informasjon. Mange forstår ikke all informasjonen som rettes mot dem, enten det gjelder innkallingsbrev til undersøkelse og behandling i spesialisthelsetjenesten, kostholdsråd fra myndighetene eller helseoppslag i ulike medier.


  I tillegg blir helsetjenesten stadig mer digital, og folks digitale helsekompetanse blir derfor viktig. Digital helsekompetanse handler om hvordan en ved hjelp av elektroniske ressurser kan finne, forstå, vurdere og anvende helseinformasjon til å treffe beslutninger om egen helse. Dette kan være utfordrende for grupper av befolkningen, bl.a. eldre og de med lavt utdanningsnivå som har mindre kjennskap til og erfaring med bruk av digitale tjenester (4). Generelt kan det sies at helsetjenesten må vurdere, legge til rette for og tilpasse all informasjon og kommunikasjon til individers ulike nivåer av helsekompetanse. Det vil kunne forbedre opplevelsen av behandling og omsorg og styrke tilliten til systemet for pasienter, brukere og befolkningen generelt. Dette kan også fremme ens evne til å følge medisinsk behandling og håndtere helsefremmende tiltak mer effektivt.


  Begrepet helsekompetanse


  Helsekompetanse som begrep har utviklet seg fra begynnelsen av 2000 og frem til i dag. Begrepet er i dag gjenstand for tverrfaglig interesse og har sterk forankring ikke bare i forskningsmiljø, men også hos nasjonale og internasjonale myndigheter og i Verdens helseorganisasjon (WHO) og UNESCO (5, kap. 2). Begrepet har også fått stor oppmerksomhet i den praktiske utøvelsen av helsetjenesten. Kort sagt kan vi si at helsekompetanse knyttes til kontekster som behandling og pleie, sykdomsforebygging og helsefremming.


  I årenes løp har forskning vist at helsekompetanse har en sammenheng med ulike helseutfall. For eksempel har ulike studier vist at lav grad av helsekompetanse er forbundet med høyere innleggelsesrater, mer bruk av helsetjenester, lite kunnskap om egen sykdom, begrenset evne til å fortolke helseinformasjon, ukorrekt bruk av legemidler, sjeldnere bruk av forbyggende helsetjenester, dårligere helsestatus og høyere dødelighet, dårlig etter­levelse av behandlingsregimer, dårligere kommunikasjon med helsepersonell, lavere grad av mestringsforventning, økte kostnader til helsetjenester, dårligere helse og livskvalitet (6–8). Det er greit å merke seg at majoriteten av studiene som ligger til grunn for disse funnene, er fra ulike kontekster og har brukt ulike målemetoder. Uansett viser dette at utsatte grupper kan identifiseres. Mye av den tidligere forskningen på helsekompetanse har vært basert på tester som måler lese- og regneferdigheter.


  Når det gjelder den teoretiske utviklingen av begrepet, finnes det mye internasjonal litteratur. For eksempel gir boken International Handbook of Health Literacy (5) en god og bred innføring i temaet, samt at det foreligger systematiske litteraturgjennomganger innen dette feltet (9). I det følgende vil vi trekke frem et utvalg av teoretiske perspektiver på helsekompetanse som vi mener er sentrale og viktige å kjenne til for å kunne danne seg et bilde av begrepets innhold og nedslagsfelt.


  Helsekompetanse som tema har sin opprinnelse fra USA, med røtter i utdanningsforskning. Begrepet helsekompetanse (health literacy) ble først nevnt av Simonds i 1974 i forbindelse med utdanning om helse i skolen (5, kap. 2). På begynnelsen av 1990-tallet ble helsekompetanse definert som et sett med ferdigheter, slike som lese-, skrive- og regneferdigheter, noe som gjør en person i stand til å opptre som kompetent i et pasient-behandlerforhold. Mot slutten av 1990-tallet ble det innenfor folkehelse spesielt rettet søkelys mot hverdagslivet til folk, og helsekompetanse ble sett på som et multidimensjonalt begrep som var nært knyttet til helsefremming. Ved siden av kognitive ferdigheter ble sosiale og kulturelle forhold viktige, og helsekompetanse ble knyttet til utfall som helseatferd, myndiggjøring, etterlevelse og mestring. Helsekompetanse ble på denne tiden satt i sammenheng med sosial rettferdighet. I dag er det en felles forståelse mellom ulike fagområder at helsekompetanse er et begrep som favner bredt. Begrepet kan forstås på mange ulike måter: fra lese- og skriveferdigheter og tallforståelse, kompetanse knyttet til det å søke, forstå, kritisk vurdere og anvende helseinformasjon, samt til sosiale prosesser og kulturelle forhold. Helsekompetanse betraktes nå, foruten å være multidimensjonalt, også som et sosiokulturelt og tverrfaglig begrep som dreier seg om hele livsløpet til folk (8).


  Helsekompetanse har vært definert på veldig mange måter. I International Handbook of Health Literacy kapittel 1, Tabell 1.1 (5) gis det bred oversikt over ulike definisjoner. Oppsummert kan vi si at nesten alle definisjonene som brukes i dag, består av de samme kjernekomponentene som beskriver personlige ferdigheter knyttet til å finne, forstå, vurdere og bruke informasjon for å ta beslutninger og iverksette tiltak som vil ha betydning for helsen (10, 11). Disse ferdighetene er observerbare og kan variere fra individ til individ. Forskjellene i ferdighetene kan kategoriseres i funksjonell, interaktiv og kritisk helsekompetanse (Figur 1.1).

    Figur 1.1 Funksjonell, interaktiv og kritisk helsekompetanse (Nutbeam 2000 & 2020).

  


  Tidligere beskrev Nutbeam disse kategoriseringene som hierarkiske, hvor funksjonell helsekompetanse utgjorde det laveste nivået (11). I publikasjoner fra 2020 (10) betegner Nutbeam imidlertid kategoriseringene mer som en klassifisering av helsekompetanse i form av hvor avanserte ferdigheter en person har. Funksjonell helsekompetanse er minst avansert og beskriver ferdigheter og kunnskap på grunnleggende nivå, som er tilstrekkelig for å finne relevant helseinformasjon og kunne bruke denne. Funksjonell helsekompetanse dreier seg om basale ferdigheter som å kunne lese og skrive, ha tallforståelse og å kunnskap om kroppen for å kunne forstå enkel helseinformasjon. Personer som har disse ferdig­hetene, vil kunne respondere godt på undervisning som er innrettet mot klart definerte mål og spesifikke kontekster. Interaktiv helsekompetanse beskriver mer avanserte ferdigheter som setter personen i stand til å trekke ut relevant helseinformasjon og finne mening i denne. Dette dreier seg om å kunne søke etter og finne helseinformasjon, og å kunne kommunisere muntlig eller skriftlig med f.eks. helsepersonell om helsen. Personer som innehar denne kompetansen, vil kunne bruke ny informasjon i skiftende omgivelser og kunne å interagere med andre i prosessen med å ta helsevalg. De vil også være i stand til å skille mellom forskjellige kilder til informasjon og delta aktivt under helsekommunikasjon. Kritisk helsekompetanse betegner den mest avanserte formen av ferdigheter. Personer som innehar slike ferdigheter, vil kunne skille kritisk mellom informasjon fra et bredt spekter av kilder og bruke helseinformasjon for å håndtere helseutfordringer. For eksempel vil en person med høy grad av kritisk helsekompetanse kunne være en «aksjonist» på folkehelsens vegne – både for seg selv, sine nærmeste og for befolkningen generelt. Denne type helsekompetanse er knyttet til helsefordeler både for befolkning og individ (10,11).


  Basert på en teoretisk gjennomgang av begrepet helsekompetanse presenterte ­Sørensen mfl. i 2012 (8) en definisjon av dette begrepet som har fått stor betydning for utviklingen innenfor helsekompetanseforskning og praksis:


  Health literacy (Helsekompetanse) «is linked to literacy and entails people’s knowledge, motivation and competencies to access, understand, appraise and apply information to make judgements and take decisions in everyday life concerning healthcare, disease prevention and health promotion to maintain or improve quality of life during the life course (8, s. 3).


  Sørensen mfl. (8) utviklet også en ny teoretisk helsekompetansemodell (Figur 1.2). Helsekompetanse har vært og er i stor grad knyttet til konteksten folkehelse og forebyggende helsearbeid, men også i stor grad til medisinske og kliniske kontekster – for eksempel innen individrettet pasientundervisning og helsekommunikasjon. I denne modellen søker Sørensen å innlemme både medisinske og forebyggende/helsefremmende perspektiver.

    Figur 1.2 Sørensens helsekompetansemodell (2012).

  


  Helsekompetansemodellen bygger på en litteraturstudie av helsekompetanseforskning. Kjernen i modellen er menneskers kunnskap, motivasjon og ferdigheter knyttet til det å finne, forstå, vurdere, og bruke helseinformasjon for å oppnå bedre helse og trivsel i hverdagen og med støtte fra helsevesenet – for eksempel når man er syk og har behov for behandling, når man forholder seg til risikofaktorer og forebygging av disse, og når man vil holde seg frisk ved hjelp av helsefremmende tiltak. Helsekompetanse skapes i samspill med omgivelsene, og modellen viser hvordan helsekompetanse kan påvirkes. Både personlige, situasjonelle og samfunnsmessige faktorer vil påvirke helsekompetansen, for eksempel, alder og utdannelse, hvor man bor og arbeider, og i hvilken kultur man vokser opp i. Forskning har også vist at helsekompetanse kan påvirke hyppigheten i bruk av helsetjenester og dermed helseøkonomi, helseatferd og helseutfall, deltagelse i helse­aktiviteter og utvikling av empowerment. Herutover ses en sosial gradient relatert til ulikhet versus likhet i helse og et bærekraftig liv. Helsekompetanse utvikles gjennom livsløpet og har betydning for den enkelte og for befolkningen generelt (ibid.).


  Det er viktig å merke seg at helsekompetanse ikke bare handler om individet, men også om helsetjenesten og systemet rundt denne, samt om samfunnet generelt. Helsekompetanse dreier seg om samspillet mellom krav fra helsetjenesten og samfunnets og individets kapasitet, ferdigheter og evner. Helsekompetanse omfatter derfor også relasjoner, for eksempel mellom personer og helsepersonell, systemer som helsevesenet og interaksjonen mellom individ, helsepersonell og helsetjenester (12). Det å innta en systemomfattende tilnærming til helsekompetanse – som individet også er en del av – er avgjørende for å bidra til kunne utjevne ulikheter i helse og helsekompetanse (Figur 1.3). En «helsekompetansevennlig» organisasjon gjør det lettere for folk å navigere seg fram til rett helseinstans, forstå og bruke informasjon og helsetjenester til det beste for egen helse.

    Figur 1.3 Helsekompetanse i lys av personlige ferdigheter, samfunnets og helsetjenestens krav og helsekompetansevennlige organisasjoner. Inspirert av Parker RM, Ratzan S (2019).

  


  Prevalensen og mortaliteten av ikke-smittsomme sykdommer (NCD) er en økende global utfordring. I november 2022 lanserte WHO fire nye rapporter om utvikling av helsekompetanse for forebygging og kontroll av ikke-smittsomme sykdommer. I disse rapportene anlegger WHO en bredere forståelse av helsekompetanse, og hvordan etablere bærekraftige tiltak for å bedre helsekompetansen (3). Ved å se på helsekompetanse som sosial praksis, hvor alle involverte parter deltar, understøttes nye måter å finne løsninger for å bedre helsekompetanse, både på individ- og gruppenivå, i organisasjoner og blant helsepersonell. Strategier for utvikling av helsekompetanse må blant annet bygge på en forståelse av hvordan mennesker og samfunn utvikler sin kunnskap, sin forståelse og praksis om helse (ibid.).


  Fremtidig utvikling av helsekompetanse som fagfelt


  For fremtidig utvikling av helsekompetansefeltet er det fem overordnede strategier som vi vil trekke fram. De er:


  1. Utvikle metodene for å kartlegge helsekompetanse både i forskning og i praksis


  2. Søkelys på kontekstspesifikk helsekompetanse


  3. Søkelys på hvor helsekompetansevennlig organsasjoner er, f.eks. helsevesenet, utdanningsinstitusjoner, skoler og arbeidsplasser


  4. Gjennomføre repeterende kartlegginger av helsekompetanse i målgrupper og befolkningen generelt


  5. Utføre intervensjonsstudier for å finne ut hva som kan øke individers helsekompetanse


  Den første strategien retter seg mot å utvikle flere metoder for kartlegging av helsekompetanse. Den vanligste metoden hittil har vært å bruke et selvadministrerende spørreskjema med lukkete spørsmål, mens det med fordel kan utføres intervjuer – enten som dybdeintervju eller med utgangspunkt i et spørreskjemas innhold. Utfylling av et spørreskjema krever i seg selv språk- og leseferdigheter, fagterminologi- og begrepsforståelse. Under personintervjuer kan man ansikt til ansikt imidlertid skape en trygg relasjon og gjensidig tillit, samt at kan man stille oppklarings- og oppfølgingsspørsmål. For noen vil intervju kanskje være det foretrukne, for eksempel i situasjoner hvor kultur og språk setter begrensninger. Et annet aspekt ved å benytte intervju og andre kvalitative tilnærminger er at det da kan komme frem ny informasjon som kan bidra til videreutvikling og nytenkning rundt begrepet helsekompetanse. Sett i lys av at selve helsebegrepet trolig utvikler seg over tid (hva vil det si ha god helse?), kan også helsekompetansebegrepet utvikle seg tilsvarende.


  Som den andre strategien er det behov for å rette søkelyset mot kontekstspesifikk helsekompetanse. Nutbeam mfl. påpeker i deres publikasjon fra 2018 (13) at generiske spørreskjemaer som måler helsekompetanse, ikke behøver å gi et riktig bilde av helsekompetansen hos personer som der og da har en konkret sykdom, lidelse eller helseutfordring. Ens helsekompetanse kan derfor bli lavere enn den ellers ville ha vært om vedkommende var blitt spurt om helsekompetansen relatert til deres aktuelle helseanliggende. Utvikling og bruk av kontekstspesifikke spørreskjemaer er for øvrig en trend man ser i internasjonal helsekompetanseforskning, f.eks. spesifikk måling av helsekompetanse (kunnskap, ferdigheter og holdninger) knyttet til covid-19-pandemien, mental helse og NCD (14,15). Som nevnt i foregående strategi har også forutgående personintervjuer en sentral plass her for utvikling av treffsikre spørsmål til spørreskjemaene – og i seg selv utgjør også intervjusvarene relevant informasjon om individers helsekompetanse i de ulike kontekstene.


  For det tredje er det viktig å kartlegge hvor «helsekompetansevennlige» helsemyndigheter, helsevesenet, helseinstitusjoner og helsepersonell er overfor pasienter og klienter. Slik «vennlighet» bør særlig gjenspeile seg i forenklet tilgjengelighet, imøtekommenhet, formidling av forståelig helseinformasjon og i helsekommunikasjon sammen med pasienter og klienter som har utfordringer med sin helsekompetanse (16). Videre har det vært hevdet at ikke bare helsevesenet bør bli «helsekompetansevennlig», det bør også gjelde for skoler og utdanningsinstitusjoner – ja, endog for arbeidsplasser generelt. Skolen er en sentral arena for barn og ungdom der de kan erverve seg helsekompetanse, både via temaundervisning og ved at skolens struktur, omsorgsideologi og tiltak overfor elevene er helsefremmende. Det samme kan sies om høyere utdanning, særlig for helse- og sosialfagene. Helsekompetanse vil forhåpentligvis snart bli et undervisningstema i slike profesjonsutdanninger. Det samme kan sies om pasientopplæring.


  Den femte strategien er å utføre repeterende kartlegginger av helsekompetanse hos målgrupper, lokalsamfunn og befolkningen for å gi evidensbasert informasjon til helsemyndighetene om tilstanden, hvilket er viktig for utforming av helsepolitikk og konkrete tiltak.


  Den siste strategien handler om at flere intervensjonsstudier i ulike kontekster bør gjennomføres for å finne ut hva som kan øke individers og gruppers helsekompetanse. Det har til nå vært utført langt flere kartleggingsstudier enn intervensjonsstudier på feltet (17). Dessverre har det også vist seg å være metodisk vanskelig å få til sistnevnte, og resultatene av slike studier har ikke alltid vist mest effekt hos intervensjonsgruppen (17). I fremtiden bør derfor intervensjonsstudier få høy prioritet. Intervensjonsstudier er i så måte avgjørende for: forståelsen av hva som er effektive strategier; hvordan skreddersy intervensjonene til ulike sub-populasjoner i samfunnet; vurdering av langsiktig effekt av tiltak for å øke helsekompetanse; hvordan integrere intervensjoner i helsevesenet; hvordan forbedre enkeltpersoners evne til å navigere i nettbaserte helseressurser og å kunne kritisk vurdere helseinformasjon deri; hvordan man effektivt kan bruke digitale helsekommunikasjonsverktøy; hvordan evaluere ulike helsekommunikasjonsformer (tekster, bilder og lyd) og arenaer for effektiv opplæring (lærerstyrt undervisning, interaktivitet via digitale plattformer, multimedia, etc.); hvilken kostnadseffekt for samfunnet har økning av helsekompetanse – og sist, men ikke minst; i hvilken grad har den faktiske helseadferden endret seg til det bedre hos individer som har økt sin helsekompetanse? I gjennomføringen av slike studier kan det være nyttig å bruke ulike metodiske innfallsvinkler for å få så godt opplyste resultater som mulig (18).


  Refleksjonsoppgaver


  • Hvilke «kompetanser» inngår i den mest anvendte definisjonen av begrepet helsekompetanse?


  • Hva kjennetegner funksjonell, interaktiv og kritisk helsekompetanse ifølge Nutbeams teori?


  • Hvordan kan helsekompetanse forstås i lys av modellen til Sørensen (Figur 1.2)?


  • Hva viser forskningen om sammenhengen mellom helsekompetanse og helseutfall?


  • Hvorfor kan det være betydningsfullt å gjennomføre kvalitative intervjuer om personers helsekompetanse?


  • Hvilke utfordringer kan det være med å kartlegge helsekompetanse hos etniske minoriteter og innvandrergrupper i Norge?


  • Foreslå noen «helsekompetanse-vennlige» tilnærminger som helsemyndigheter, ulike etater innen helsevesenet og helsepersonell kan ta overfor pasienter/klienter.


  • Hva kan man oppnå med intervensjonsstudier til forskjell fra kartleggingsstudier om helsekompetanse?

